khistorydata/jeongjo-sjw-relations huggingface dataset:
정조 1년
丁酉七月初九日申時。上御尊賢閣。藥房副提調。持湯劑入侍時。副提調洪國榮。假注書柳孟養。記事官林錫喆金勉柱。醫官慶絢。以次進伏訖。上曰。欲書明義錄諺解題目。招寫字官試書之。則非但筆法之無足可觀。字畫全不成樣。此等寫字官。徒費廩祿。將焉用哉。極爲駭然。國榮曰。安福信外。似有善書者矣。上曰。此乃渠輩才鈍而然乎。提調不能勸課而然乎。國榮曰。提調非不勸課。而其所勸課。似不着實。渠輩之筆才。亦無出等者矣。上曰。同副承旨入侍。出榻敎賤臣。承命而出。與同副承旨李秉模進前。上曰。兵符櫃已盡造成乎。秉模對曰。姑未畢役矣。上曰。一櫃不可容入。何以爲之乎。秉模對曰。當造二櫃。分半盛入矣。上曰。速爲造入。可也。命先退。命入湯劑。絢奉湯劑進前。上進御。命退去。諸臣以次出。
정조 1년
行都承旨洪國榮藥院直。左承旨金文淳坐。右承旨徐有防坐直。左副承旨李鎭衡坐。右副承旨李世奭坐。同副承旨李秉模坐直。注書二員未差。假注書柳孟養藥院直鄭東浚仕直。事變假注書徐鼎修病。
정조 1년
李世奭啓曰。判尹蔡濟恭。日事違召。無意出肅。其在事體。誠甚未安。卽爲牌招察任。何如。傳曰。允。
정조 1년
傳于李秉模曰。副提調。持加減心腎湯。入侍。
정조 1년
李秉模啓曰。前御營大將具善復。職牒還給敍用。復授前任事。命下矣。時無職名。令該曹口傳付職。仍卽牌招。傳授命召。何如。傳曰。允。
정조 1년
兵曹口傳政事。知中樞府事具善復。
정조 1년
傳于徐有防曰。政官書啓。兵曹參判徐浩修。以在外塡入。是奚異於昨日之所進。今日不知其亡也。政院。問于該曹知入。
정조 1년
李秉模。以都摠府言啓曰。今日入直內三廳武兼禁軍及軍兵等。當爲中日習射。而國忌相値。不得爲之之意。敢啓。傳曰。知道。
정조 1년
有政。吏批。判書李重祜疏批未下。參判權噵式暇。參議鄭民始進。左副承旨李鎭衡進。吏批啓曰。溫陵令徐懋修呈狀內。身病甚重。勢難察任云。依例改差。何如。傳曰。允。又啓曰。掌試時都事。例以侍從差送矣。慶尙都事金樂熙。全羅都事宋岳載。黃每都事朴鎭宇。俱非侍從。竝依例改差。何如。傳曰。允。又啓曰。判書李重祜。疏批未下。參判權噵式暇。小臣獨政未安。何以爲之。敢稟。傳曰。仍爲之。又啓曰。咸興判官。今當差出。而本府。以營下劇邑。不可不擇差。他道有聲績未準限守令。竝擬。何如。傳曰。允。以尹致性爲忠淸左道京試官。鄭志儉爲慶尙左道京試官。沈有鎭爲全羅道京試官。南鶴聞爲平安南道京試官。宋銓爲忠淸都事。安廷玹爲全羅都事。尹弼秉爲慶尙都事。尹在醇爲黃海都事。洪彦喆爲平安都事。沈重奎爲咸鏡都事。洪履健爲江原都事。林道浩爲監察。朴始榮爲司僕主簿。沈豊之爲兼東學敎授。徐浩修爲觀象監提調。李重祜爲典牲提調。具善復爲造紙提調。金履基爲溫陵令。金獻柱爲咸興判官。
정조 1년
傳于李秉模曰。平壤庶尹。今日政差出。吏批啓曰。平壤庶尹。今當差出。而本府以營下劇邑。不可不擇差。他道有聲績未準限守令。竝擬。何如。傳曰。允。金履復爲平壤庶尹。
정조 1년
傳于李秉模曰。左尹李漢膺與呈辭右尹。一竝改差。亞尹之代。口傳差出。待下批牌招。今日齋宿。明日使之受香。
정조 1년
吏曹口傳政事。以李𡊠爲漢城左尹。李在簡爲漢城右尹。
정조 1년
李秉模。以訓鍊都監言啓曰。新造旗麾祭。今七月十一日子時。放砲大吹打。設行於三淸洞之意。敢啓。傳曰。知道。
정조 1년
李秉模啓曰。明日次對。兩司無進參之員。除在外外。呈告人員。竝待開門牌招。以爲推移入侍之地。何如。傳曰。允。
정조 1년
傳于徐有防曰。酷熱無前。禁府時囚中。行査本道未及査啓者。保放。事係殺獄者勿論。諸囚中未議處未就囚中者。姑今付過帶識放送。
정조 1년
徐有防。以義禁府言啓曰。禁府時囚中。行査本道未及査啓者保放。事係殺獄者勿論。諸囚中已。議處未就囚者。姑令付過帶職放送事。命下矣。時囚罪人金守默鄭述祚等。行査本道。未及査啓。而金守默則事係殺獄。勿論。鄭述祚。依傳敎卽爲保放。司僕寺郞廳及內乘。昨日有拿處之命。而傳旨未及啓下。故不得拿囚矣。依傳敎。竝付過帶職放送之意。敢啓。傳曰。知道。
정조 1년
吏曹判書李重祜疏曰。伏以。臣之冒膺見識。仍行大政。夫豈臣之素計哉。章皇出肅。於滚急之際。黽勉承當於申飭之下。臣實自愧。人謂斯何。惟以辭單之得徹。顒俟褫鞶之有期。不意加由之命。遽出常格之外。開政有命。天牌特降。臣誠惝怳感激。狼狽失圖。不知所以自措也。噫。臣之庸愚譾劣。不合銓任之狀。不但臣之自知甚明。伏想聖鑑之所俯燭。而惟其姿性鈍滯。重以精力衰短。尋常格例。率皆忘失。神識未周。而做錯相繼。鑑別不明。而排擬欠精。數百望單。而點檢尤悔之端。不一而足。日前特推之命。寔出曲貸之恩。臣方且惶且感。無地自容。及大夫僚之筵奏出。而臣之昏謬之罪。尤無所逃矣。夫內外庶官。孰非不重。而至於守令。民命之所係。有國之所重也。前後戒飭之敎。又不啻勤懇。而爲銓官者。於是而一有不擇。則其爲失職而負國。莫甚於此。況非止一二者乎。問備薄罰。不足以蔽其罪之萬一。則揆地所勘。雖欲寬恕。在臣自處之義。尙何去就之可論也。抑臣之滿心。悚惶。拊躬悼歎者。有之。當一初淸明之會。荷聖上特達之眷。一之再之。誤恩荐加。闔門感祝。隕結是期。區區圖報之願。惟在殫竭駑鈍。少效涓埃。而其奈人不稱器。才未逮誠。上孤隆恩。下負素心。衷情莫暴於奉公。罪戾自陷於溺職。雖滅死萬萬。亦何以少贖也哉。惟有伏地俟譴。無面可顯。荐犯違逋。益增惶悶。玆敢不避瀆擾之誅悉暴肝膈之懇。伏乞聖明。亟降威罰。以肅朝綱。以安私分。千萬幸甚。答曰。省疏具悉。卿其勿辭察任。
정조 1년
兵曹判書李徽之疏曰。伏以臣。屢蒙誤恩。三叨本兵。滿器之戒。僨車之憂。恒切于中。夙夜靡寧。今則都政已過。辭單再呈。自謂瓜期洽滿。盤遞不遠。日作。以親臨試士時。侍衛之不備。特命來汝。庚牌再臨。臣畏怵分義。蒼黃承膺。而何敢爲蹲冒之計哉。臣以謏才蔑學。濫荷不世之遇。雖赴蹈湯火。生死向前。而夷險燥濕。惟命是趨矣。第臣自前夏。至于今日。連參三都政。東西銓職名雖異。其爲秉政則一也。陞遷取舍之際。豈能盡合人心。而物議之難平。不待明者而知之。伏惟聖朝。用人之政。已試蔑效。則不必久假而苟充。以臣私計。則宜卽解免重務。毋至招災之患。是亦事君之一道也。且臣稟賦虛弱。早嬰奇疾。桑楡已晩。蒲柳先衰。近來積憊之餘。神氣日益昏耗。知識日益舛錯。人之姓名。俄聞而旋忘。政之格例。旣問而復迷。衰病如此。恐不能終免大何。小則小狼狽。大則大狼狽。玆不得不悉暴危懇。仰瀆崇嚴。伏乞天地父母。俯垂憐察。亟許遞改。以安微分。不勝大願。答曰。省疏具悉。卿其勿辭察任。
정조 1년
丁酉七月初十日辰時。上御尊賢閣。都承旨入侍時。行都承旨洪國榮。假注書柳孟養。記事官林錫喆金勉柱。以次進伏訖。國榮曰。夜間聖體。若何。上曰。一樣矣。國榮曰。去夜寢睡。何如。上曰。善寢矣。上曰。蔡濟恭之日事違牌。旣涉支離。事體所在。亦覺未安。一番許解。以伸廉隅無妨矣。國榮曰。以其情勢。固難輕易出脚矣。上曰。政廳書啓。予則知其。自政廳書入矣。近聞只憑掖隷之口傳。自下書入云。莫重書啓。承旨不爲親檢。使掖隷口傳書入。事面誠甚不正矣。國榮曰。掖隷之口傳書入。雖是前例。事體所在。極爲未安矣。上曰。書啓事。當傳敎申飭。而雖是此等小事。疎忽莫甚。良覺寒心。命讀公事。國榮讀奏訖。命退去。諸臣以次出。
정조 1년
丁酉七月初十日巳時。上御尊賢閣。右承旨入侍時。右承旨徐有防。假注書鄭東浚。記事官林錫喆金勉柱。以次進伏訖。上命書傳敎曰。雖以分義處分。宿將宜卽收用。具善復門黜放送事爲先。分付。又命書曰。前御營大將具善復。職牒還給敍用。復授前任。又命書曰。政官牌招開政。又命書曰。次對明日來會。又命書曰。判尹宜欲一遞。且鎭日違牌。有損事體。知中樞府事蔡濟恭。兼帶京兆之任。今姑許遞。上曰。再昨特敎之下。寫字官無一人待令云。旣以祿官爲名。則初不待令。已極駭然。末乃屢次催促之後。其中四五人。始爲入來。而亦不善書。乃以寫字官中。無出於此數人爲對。此數人外。果無能書者乎。注書出去。招致掌務官知入。賤臣承命而出。還奏曰。再昨則寫字官。皆散在各處。未聞下敎。故未及待令云。而能書之人。無出於此數人云者。以其入來四五人中三人。爲其中第一爲對云矣。上曰。訓將入來後。軍士房承旨。同爲入侍事。分付。仍命退。承史以次退出。
정조 1년
丁酉七月初十日申時。上御尊賢閣。藥房副提調。持湯劑入侍時。副提調洪國榮。假注書柳孟養。記事官林錫喆金勉柱。醫官慶絢。以次進伏訖。上曰。科制迄未變通。而東堂在前。初試若依前不禁援兵。則殊非嚴科場之意。一絶嚴禁。分坐製之。則所作不成模樣。額數亦必難充。何以則爲好耶。國榮曰。莫重科制。不可猝然變通。而援兵則不可許入矣。上曰。然則分坐製之不可責以善作。呈文中。擇其近可者充數之外。無他道矣。國榮曰。是外難以變通矣。上曰。徐浩修。雖曰呈疏。而政院旣已還給。則何以輕先發行乎。國榮曰。以親病陳疏。則雖還給。當尋卿路云矣。上曰。上疏之或留院或入啓前發行。似是未妥矣。國榮曰。旣有前例。則似當發行矣。命入湯劑。絢奉湯劑進前。上進御。命退去。諸臣以次出。
정조 1년
丁酉七月初十日戌時。上御尊賢閣。都承旨入侍時。行都承旨洪國榮。假注書柳孟養。記事官林錫喆金勉柱。以次進伏訖。國榮曰。右副承旨入惶恐待罪。尙未下勿待罪之命。故方待命於闕外云矣。上曰。注書出去。右副承旨。勿待罪事。分付。賤臣承命。分付。上曰。注薦事。更思之。旣與翰圈有異。都堂會圈不可。承旨會圈亦不可。日前已相議。而承旨中注書先生人。使之行薦。好矣。國榮曰。此便同無於例之事。下詢大臣後。擧行。似好矣。上曰。明日次對。當爲決定矣。命讀公事。國榮讀奏訖。命退去。諸臣以次出。
정조 1년
丁酉七月初十日戌時。上御尊賢閣。同副承旨入侍時。同副承旨李秉模。假注書鄭東浚。記事官林錫喆金勉柱。以次進伏訖。上命書傳敎曰。政官書啓之式。雖不知昉於何時。而近始聞之。此非自政廳書啓者。只憑掖隷之目擊口傳。而渠輩自下書入云。事之不正。莫甚於此。此後政廳承旨。書啓政官之進不進事。定式施行。上曰。注書出去。城隍發告祭及厲祭祝文持入。賤臣承命而出。奉進祝文。上命秉模讀奏訖。上曰。注書出去。發告祭厲祭。祭報府持入。賤臣承命而出。奉進祭報府。上命秉模讀奏訖。上曰。厲祭祭報府。何不持入乎。賤臣奏曰。城隍祭祭官。行祭後。仍往北郊。行厲祭云矣。上曰。五禮儀。厲祭則以庶尹差祭。而今則何不差祭乎。知入。賤臣承命而出。還奏曰。庶尹則爲獻官於無祀鬼神祭。而今則日子姑遠。故祭報府。未及修正云矣。上命書傳敎曰。莫愼於祀典。而雖以山川雜祀言之。固皆致潔處。而近聞凡諸雜祀。不但儀不及物。反有物不及儀之歎祭物之不潔。比比有之云。事極未妥。城隍發告祭受香。在於明日云。以此另加嚴飭該寺。一欲下敎而未果矣。厲祭。聞又在近云。所謂無主鬼神之祭品。全不成樣。瓦㽅砂碗之窳缺。有駭所見云。亦爲另加嚴飭。今番則祭品。一依禮文。俾無雜糅之弊。上曰。兵符櫃。其已改造乎。秉模曰。未及改造矣。上曰。兵符何等重大之物。而藏於革囊置諸等閑之地。初不收檢。我朝事每患如此。當愼密處。則反爲虛疎。此皆由於文勝之弊矣。秉模曰。革囊之裹置。果甚虛疎矣。上命退。承史以次退出。
정조 1년
行都承旨洪國榮藥院直。左承旨金文淳坐直。右承旨徐有防坐。左副承旨李鎭衡病。右副承旨李世奭坐。同副承旨李秉模坐直。注書二員未差。假注書柳孟養藥院直鄭東浚仕直。事變假注書徐鼎修仕。
정조 1년
李秉模啓曰。摠戎使李漢膺。時無職名。令該曹口傳付軍職。何如。傳曰。允。
정조 1년
兵曹口傳政事。副司果李漢膺。
정조 1년
傳于李秉模曰。下直守令邊將留待。
정조 1년
以趙德潤拿問傳旨。傳于徐有防曰。今日內。開坐捧口招。
정조 1년
以執義任觀周。正言兪岳柱。牌不進罷職傳旨。傳于李秉模曰。只推。
정조 1년
金文淳啓曰。事變假注書徐鼎修。時無職名。令該曹。依例付軍職冠帶常仕。何如。傳曰。允。
정조 1년
傳于李秉模曰。騎馬一匹立之。
정조 1년
李秉模。以兵曹言啓曰。今七月十一日。武臣賓廳武經講書日次。而次對相値。不得爲之之意。敢啓。傳曰。知道。
정조 1년
又以兵曹言啓曰。忠壯衛將趙雲慶。素患風病。有時發作。時月之內。無望供職。呈狀乞遞。輪番之任。不可久曠。改差。何如。傳曰。允。
정조 1년
以兵批政官書啓單子。傳于李秉模曰。兵批多窠。判書何不入來乎。其令入來開政。
정조 1년
有政。吏批。判書李重祜牌不進。參判權噵牌不進。參議鄭民始進。左承旨金文淳進。吏批啓曰。判書李重祜。參判權噵。竝牌招不進。小臣獨政未安何以爲之。敢稟。傳曰。仍爲之。又啓曰。會寧府使。今當差出。而當品中可擬之人乏少。堂上正三品中。曾經兵使及時任兵使。竝擬。何如。傳曰。允。又啓曰。知敦寧今當差出。而擬望之人乏少。政府西壁。竝擬。何如。傳曰。允。以李在學爲應敎權噵爲判尹。鄭光漢爲知敦寧。尹得孚爲兵曹佐郞。李𡊠爲冬至兼謝恩副使。李漢泰爲會寧府使。趙時述爲延安府使。林永老爲慶源府使。鄭啓淳爲豊川府使。洪益喆爲司僕僉正。鄭東協爲司僕判官。兼執義單李在學。兼持平四單。尹致性沈有鎭鄭志儉南鶴聞。學正單文躍淵。
정조 1년
兵批。判書李徽之進。參判徐浩修在外。參議李義翊入直進。參知林得浩病。左承旨金文淳進。以嚴璹李鎭翼鄭好仁爲同知。田翊顯爲五衛將。朴宗郁爲忠翊將。張起允爲忠壯將。李應爀爲宣傳官。洪志浩爲訓鍊主簿。林永孝爲宣傳官。李晟爲黃海中軍。吳載恒爲訓鍊判官。北道參軍單鄭時采。副護軍李廷壽李彦熙尹僖東。副司直金魯鎭。副司果金弘運。副司正徐鼎修。甲巖權管單。崔翼瑞。
정조 1년
李秉模。以觀象監言啓曰。天文學兼敎授邊㶷遷轉代。本學前正朴致亨。術業頗精。依例差下。使之付軍職。冠帶常仕。何如。傳曰。允。
정조 1년
司諫安聖彬。持平洪明浩鄭淵淳。獻納沈豊之啓曰。臣等俱以庸愚無似。本不合於淸朝耳目之任。當此合辭方張之時。他不暇顧。鎭日詣臺。粗效沐浴之義。今日賓對。亦皆隨牌齊進。而伏聞近例。只長官入侍。其餘諸臺。則竝書謹悉於簡通而退歸。故臣等未及周思。不得隨入。至有大僚問備之請。臣等昏謬不識之失。於是乎蓋著矣。以惶以愧。無地自容其何敢一刻仍冒於臺次乎。請命遞斥臣等之職。答曰。勿辭。亦勿退待。
정조 1년
左議政鄭存謙箚曰。伏以臣。伏見日昨傳敎。以貢馬致斃。至有該郞處分之命。臣於是。竊不勝惶悚之至。特敎牧養。事體尤重職在掌馬。豈不欲仰體塞淵之念。冀致斯臧之放。而緣臣無似。戶叨提擧。未能董飭。不善擧行。竟不免耗失之多。京司卽四方之攸則。其所失職。乃至於此。揆以邦憲。合被重究。若其罪責。臣實當首。獨逭郵罰。冞增兢蹙。賓對有命。冒進無路。玆不得不短箚自列。伏乞聖明。亟賜譴何。使朝綱振而私分安焉。答曰。省箚具悉卿懇。此非卿可引之事。何若是乎。且有下詢事。卿其安心勿辭。卽參賓對焉。仍傳曰。此批答。史官傳諭于左議政。
정조 1년
丁酉七月十一日。記事官姜彙鈺。刑曹罪人吳孫興。忽變前招。嚴刑得情。何如。啓目。傳曰。更加嚴刑。期於得情爲良如敎。
정조 1년
刑曹罪人李光點。屢變前招。牢諱不服。更加各別嚴刑。期於取服何如。啓目。傳曰。更加嚴刑。期於得情爲良如敎。
정조 1년
丁酉七月十一日辰時。上御尊賢閣。都承旨入侍時。行都承旨洪國榮。假注書柳孟養。記事官林錫喆金勉柱。以次進伏訖。國榮曰。夜間聖體。若何。上曰。一樣矣。國榮曰。去夜寢睡。何如。上曰。善寢矣。上曰。次對來會乎。國榮曰。皆已來會矣。上曰。左相以司僕事。引咎陳箚。誠是過矣。國榮曰。職在提擧。似當引咎矣。上曰。左相則今日次對。不得來參乎。國榮曰。箚批未下之前。不得入來矣。命書左相箚批。上曰。城隍發告祭受香事。分付。賤臣承命。分付。國榮曰。昨伏見厲祭申飭傳敎。殿下敬神之意。及於無文之鬼。凡在瞻聆。孰不欽仰。上曰。曾聞厲祭祭物。非但全不成樣。器皿不計窳缺必用之云。良覺駭然。以故果爲申飭矣。命退去。諸臣以次出。
정조 1년
丁酉七月十一日申時。上御尊賢閣。藥房副提調。持湯劑入侍時。副提調洪國榮。假注書柳孟養。記事官林錫喆金勉柱。醫官慶絢。以次進伏訖。上曰。趙德潤事。極爲無據。莫重臺啓。任自添書。置人於䵝昧之間。究其所爲。誠甚叵測矣。國榮曰。發啓之後。不爲簡通。有此添入於啓辭中。而不使僚臺知之。不使外人聞之事甚如何矣。上曰。乙未五月武榜事。可謂善區處矣。國榮曰。許多武弁。幸免枳廢。非但爲朝家綜核之政。自此以後。雖削文榜。直赴自在。則其在嚴隄防存科名之義。可謂竝行不悖矣。上曰。文榜則待收議入來。當處分。而原榜則有開荊棘之慮。恐難區別矣。國榮曰。似然矣。命入湯劑。絢奉湯劑進前。上進御。命退出。諸臣以次出。
정조 1년
丁酉七月十一日戌時。上御尊賢閣。都承旨入侍時。行都承旨洪國榮。假注書柳孟養。記事官林錫喆金勉柱。以次進伏訖。上曰。大雨連注。必有害穀之慮。誠爲可悶。國榮曰。百穀方胚胎發穗之時。淫雨連日注下。必多傷害。至於木花。則今方開花。易先受病。民事良用悶慮。命讀政望。上落點。命讀金吾趙德潤供辭。上曰。觀此供辭。則李濟萬。不可無罪矣。莫重啓辭。任自添書。豈有如許臺體乎。國榮曰。暗自添書。仍傳故紙。極涉未妥矣。命讀各道狀啓。國榮讀奏。國榮曰。吏議有留待之命。而夜將深。何以爲之乎。上曰。下批後卽爲出去之意。分付。命退去。諸臣以次出。
정조 1년
行都承旨洪國榮藥院直。左承旨徐有防坐直。右承旨金夏材未肅拜。左副承旨李鎭衡病。右副承旨李世奭坐。同副承旨李秉模坐直。注書二員未差。假注書柳孟養藥院直鄭東浚仕直。事變假注書徐鼎修仕。
정조 1년
李秉模啓曰。新除授會寧府使李漢泰。時無加資之命。何以爲之。敢稟。傳曰。加資。
정조 1년
備忘記。今下弓矢淸城僉使陳益祥。豊山萬戶韓國良處給送。
정조 1년
傳于李秉模曰。濬川都廳入侍。
정조 1년
傳于李秉模曰。右承旨。與濬川都廳入侍。
정조 1년
傳于李秉模曰。騎馬三匹立之。宣傳官一員待命。
정조 1년
徐有防。以刑曹言啓曰。別監朴有春。街上酗酒。敺打行人。爲禁吏所捉來。則發惡官庭。言辭悖慢。敺打吏隷。至欲陞廳作挐。極爲駭然。不可以一時酗酒處之。照法嚴勘。何如。傳曰。頃於掖隷橫行之時。無敢酗酒。無敢作挐。亦無敢肆虐於街路者。卽渠輩所謂聞張大將三字。則畏之。轉相告戒故也。況今操切掖屬之時。有此頃者所無之博擧。豈其掖隷之豪悍。勝於頃者而然乎。刑判之威令。減於頃者而然乎。究厥弊源。無出於二者之間。可勝駭嘆。此漢若復尋常處之。何以懲戢乎。當該別監朴有春。姑勿照律。爲先嚴刑取招。捧供以聞。問以有何頑惡蔑法犯禁。至於此極之委折及現捉之事若此。則此外必有許多作弊之事。前後作罪情節。一一從實直告之意。亦爲嚴問。期於取服。渠以座高別監若此。則他別監之種種不法之狀。明若觀火。一一指名現告之意。箇箇嚴刑。捧査招後。修啓目可也。
정조 1년
傳于徐有防曰。大殿別監朴有春。必有打破枷杻。敺打獄吏之弊。渠輩中。雖一人若往見。亦爲具枷杻嚴囚事。分付。
정조 1년
李秉模。以禁衛營言啓曰。依傳敎。別監梁宜昌。決棍十五度査問其委折後。移送秋曹照律之意。敢啓。傳曰。知道。
정조 1년
又以禁衛營言啓曰。依傳敎。濬川都廳尹守仁。決棍十度之意。敢啓。傳曰。知道。
정조 1년
又以兵曹言啓曰。卽接南所衛將牒報。則本所字內開陽門西墻內大松一株。今日雨中。浮根顚仆云。令該所。依例斫去之意。敢啓。傳曰。知道。
정조 1년
大司憲鄭昌順。大司諫趙英鎭。執義任觀周。司諫安聖彬。副應敎李敬養。持平洪明浩鄭淵淳。獻納沈豊之。校理南鶴聞。副校理沈有鎭鄭志儉。正言兪岳柱。修撰尹尙東。副修撰李儒慶朴祐源啓曰。和緩與厚謙。前後聲討。已盡其窮凶極惡之罪。凡在血氣之倫者。莫不切齒痛心。而其內外相應。排布經營。潛售凶圖。危逼聖躬者。莫非和緩之爲窩主。而厚謙雖命置法。和緩爵號自如。尙逭王章。輿情憤鬱。久而益激。請和緩爲先削去其號。依律處斷。又啓曰。再昨冬國家安危之機。至今追思。尙覺凜然。苟有體國大臣。則雖非上敎。固當直請聽政。而伊時首相韓翼謩。徒畏獜賊之氣焰。罔念國勢之岌嶪。不體上敎。徒事彌熢。使宗國大計。幾至難言之境。論其負犯。至爲深重。則向者近地移配。已失太寬。況可以全釋乎。雖以憫旱之聖意。有此收殺之敎。而乍允旋收。有咈輿情。請亟寢遠竄罪人韓翼謩。金吾草記勿施之命。仍施遠竄之典。又啓曰。金相福。以天生妖邪之性。具萬古宵小之行。斷其平生。直一鳳漢之影子。蝨附狐媚之態。人不忍正視。趨勢射利之跡。世自有公案。鳳漢之勢掀天。而相福爲其狎客死士。鳳漢之眼無君。而相福爲其腹心爪牙。指忠爲逆指逆爲忠。視士類如復私讎。直與獜謙恒簡輩。腸肚相連。打成一團。其居相職也。薦剡取捨。先承鳳漢之風旨。又聽獜謙之指揮。使賊勢䲭張。凶謀益肆者。皆相福所贊助。而再昨冬相臣疏出之後。安置罪人宋瑩中。深文之說。稱以所見無異同。獜漢不必知之說。謂以語脈不如此。至於命讀睿章之時。敢請中間傳說之査問。致有中官拿鞫之聖敎。雖其成命還寢。而相福之包藏禍心。昭然難掩。日前傳敎中焦燥懍然之敎。殆臣子之所不忍聞者也。相福之爲逆黨而護之釀之。使殿下。至於此境者。已是相福之極罪也。斷案也。安有如此之罪。而終不得倖免者乎。若雲賊之妖惡。亦出於相福之釀成。以雲招中疏草一本。送于領府事云云觀之。其爛熳和應。灼然可知逆。雲旣已伏誅。而相福獨爲晏然者。揆以王章。寧有是理。今以筵話傳說。論相福之罪者。眞是緦功之察耳。獜謙雲諸賊。亘古所無之惡逆。而拘於平法之新令。孥戮之典。不得快施。神人之憤。已無可言。況相福。本以洪家之人。與此三賊。凶謀祕計。無不參涉。則凡厥罪犯。至爲叵測。移配近地。已失太寬。連請遠竄猶是輕典。而乍允旋收。遽有全釋之命。末後處分。只是放歸之典。殿下雖以好主之德。欲推解網之仁。而三尺終難撓屈。輿情去而愈激。請放歸田里罪人金相福。爲先極邊遠竄。答曰。不允。
정조 1년
大司憲鄭昌順。大司諫趙英鎭。執義任觀周。司諫安聖彬。持平洪明浩鄭淵淳。獻納沈豊之。正言兪岳柱啓曰。今番獄事。商輅善海之書札中。凶言悖說。實是亘古所無逆節。而趾海纘海之爛熳同渠。旣自服。則今此酌處之命。實爲失刑之大者。請楸子島荐棘罪人趾海。濟州牧定配罪人纘海。更令王府。設鞫嚴問。快施當律。又啓曰。敬彬成運之與若淵相簡。爛熳綢繆之狀。旣已畢露於諸賊招辭中。而抵賴不服。未施當律。揆以王法。失之太寬。請薪智島定配罪人敬彬。熊川縣定配罪人成運。亟令王府。更爲設鞫得情。又啓曰。象厚之宗廈復出之說。旣已面質見屈。則難免自做之歸。況渠以養厚之兄。同惡相濟。則以此以彼。決不可放歸而止。請還寢象厚放歸田里之命。仍施絶島定配之典。又啓曰。洪樂任所處之地。顧何如。而交結凶徒。敢以溫室樹等語。爛熳酬酢於逆雲。綢繆往來於賊謙。名出凶招。非止一再。其在獄體。決不可不嚴覈得情。請洪樂任亟命王府。設鞫嚴問。又啓曰。噫嘻痛矣。龜柱之罪。可勝誅哉。顧其之處何如。恩造何如。而不思報效之道。恣其濫猾之性。雖以壬辰疏中語言之。渠若有一分嚴畏儲君之心。豈敢肆然以自內酬酢。登諸章奏。陳之於先大王之前乎。臣等於筵敎中。若有俯詢。其將何辭仰對之諭。讀之未半。不覺心寒而骨泠。惟彼鳳漢罔赦之罪。國人所共憤。則秉義聲討。宜乎正大。亦何患無辭。而始也締結厚賊。暗逞私憾。終焉慫慂乃叔。恐動天聽。以至於半夜扈衛。幾累先大王聖德固已萬萬駭痛。而此猶不足。又敢以某年罔極不忍聞之說。恣意筆之於書。以慼我殿下之心。噫嘻。是可忍也。熟不可忍也。大抵龜柱之罪。一則不憚儲君。一則幾累聖德。一則語犯莫重有一於此。人臣極罪。況兼此數者乎。洞諭照布。輿情咸激。揆以國法。不可以戚屬。有所容貸。請黑山島定配罪人金龜柱。依律處斷。又啓曰。啓能之覆載難容之罪。已發於諫長及諸臺之啓。而其麤狂悖戾之習。陰譎闔捭之狀。在渠猶屬薄物細故。陰樹逆種。密傳凶論。慫慂恒簡而爲渠羽翼。糾結厚獜而自作窩主。待國洞執命之日。擬占台府。當李潭秉銓之時。把弄朝權。千罪萬惡。指不勝屈。而若其最驚心而尤痛骨者。流入醴酒之說。肆然脅持。指授大北之論。百計嘗試。甚至於倡爲追崇之說。恐動儕流。則凶肚逆腸。有浮於師興沮遏代理之逆。皆其部曲則亂本凶圖。殆甚於耇輝綢繆之跡樂禍之心。不待起舞而彰露無餘。有一於此。在法當誅。況今日之逆。莫據於厚獜。而厚獜之根柢源委。卽是啓能。則啓能之惡逆。已是國人之所共憤。而處分之下。如有一毫顧忌之心。則以荐棘之罪人。而乃敢率入親屬乎。平日無君跋扈之罪。卽此一事而亦可見矣。此等凶悖之類。決不可島棘而止。以生意外之變。請大靜荐棘罪人啓能。依律處斷。又啓曰。宋瑩中。賦性奸猾。附麗凶逆。爲獜漢所卵育。而欲爲一死之心。世所共知。及當代聽之日。獜賊三不必知之說。苟有一分秉彝之心者。孰不扼捥駭憤。必欲食肉寢皮。而噫。彼瑩中。獨何心腸。身爲憲長。咫尺筵席。以未詳知三字。陰護之不足。肆然深文等說。反斥秉義之章。遣辭陰譎指意叵測。卽此一節。於渠已爲斷案。於乎先大王。以日月之明。俯燭其奸狀。至以萬萬能譎爲敎。則捨命護逆之惡。已著於當日而無餘矣。其在嚴懲討之義。不可安置而止。請薪智島安置罪人宋瑩中荐棘。又啓曰。金相翊。戚聯禁臠。內倚幼子之勢。夤緣私逕。陰護梟獍之徒。許心獜賊。托婚簡逆密密綢繆。暗暗煽動之狀。已莫逃於淵鑑之下。而況且附麗啓能。稱以鶴南。嘯聚桂黨。自作主壁。譸張內外之跡。圖占日後之計。極其叵測。萬萬陰慘。當此懲亂討凶之日。如此奸譎之類。不可島配而止。請智島定配罪人金相翊荐棘。答曰。不允。
정조 1년
持平鄭淵淳啓曰。妖宦壽賢之締結一種嗜利之凶徒。爛熳和通之狀。渠旣明白納招。則豈可一日容貸於覆載之間乎。今此酌處之命。雖出於好生之德意。而三尺至嚴。不可島縣爲奴而止。請大靜縣爲奴罪人金壽賢。依律處斷。又啓曰。述海所犯。貪臟之外。其在京之時。趾海纘海相簡綢繆密謀之情跡。必無不知之理。請黑山島荐棘罪人述海。設鞫嚴問得情。又啓曰。乙未五月庭試榜請罷前啓中。只擧行私之事。以發請罷之論。而今承受困之敎。實切驚懍之極。渠輩行私。猶屬餘事。凶徒藉此科事。致令聖躬受困。究厥罪狀。萬萬叵測。旣不得的知其名。雖不能仰請當律。而科榜仍置。非所可論。請乙未五月庭試文科原榜。爲先罷削。又啓曰。爲奴罪人河翼龍金重得等。敢以罔測之說。做作眞諺之書。暗投宮禁之中。欲售危逼之計。究其所爲。萬萬窮凶。決不可一刻容貸於覆載之間。請爲奴罪人河翼龍金重得。亟命王府。設鞫得情。快正王法。又啓曰。錫達。以厚賊之父。尙今偃息於覆載之間者。輿情已極齊憤。而況且犯贓之數。死有餘罪。以此以彼。決不可杖配而止。請梁山郡定配罪人錫達。依律處斷。又啓曰。金漢耆辛卯二月之事。雖出於其侄之慫慂指使。而罪大乘間。跡涉同情。幾乎貽累於先大王聖德。昨日備忘。仰認分析之意。而揆以國法。有難曲貸。請削黜罪人金漢耆。亟施竄配之典。又啓曰。竄配罪人金載順。附麗諸逆。受人指點久矣。當此新化之後。宜思改革之道。而今其一疏。敢以扶抑彼此之意。欲售漫漶義理之討。斯當嚴討懲後之日。如此嘗試凶論之類。不可薄竄而止。請海南縣竄配罪人金載順。亟令王府。設鞫嚴問。又啓曰。李潭。以一種麤厲之氣。稟萬古陰黠之性。跡其平生。唯利是趨。若論厚賊之死黨。潭實爲魁締結凶逆。濁亂一世。求之往牒。莫潭若也。不幸顯戮未加。陰誅先及。致令死於牖下。國人之憤痛。至今益激。若其罪惡。前後三司諸臣。臚列無餘。而擧其大體而言之。以厚謙之血黨南絳老李迪輔。劾之於前。以啓能之私人李義翊鄭一祥。論之於後若使潭。生存於覆載之間。則養厚泰淵之律。渠焉得獨逭乎。今當化理淸明之日。如此大奸巨慝。不可以旣骨而不論。向來追削之請。終靳兪音。雖出於寬貸之聖意。此不嚴懲。無以戢凶徒而勵未俗。請故判書李潭亟施追削之典。又啓曰。洪達洙干連逆家。溥竄旋宥。則不思懲畏。愈蓄不逞之心。創出妖言。誑惑閭里。究厥情狀。怨國之跡。煽禍之計。昭不可掩。此必有窩窟譸張之致。若不鉤覈得情。快施當律。則其何折姦萌而杜禍源哉。決不可歸之於尋常造言之科。而有所容貸。請遠配罪人洪達洙。亟令王府。更加嚴鞫。依律處斷。又啓曰。聖中之罪。可勝誅哉。包藏禍心。主張凶論。敢托不敢言之地。倡出不忍聞之說。作爲窩主。慫慂徒黨。故徐有臣朴宗甲李義駿輩。從而和之。交口讚引。噫嘻痛矣。先大王朝十三年不着帽。而始仕於殿下。欲展蘊抱之說。尤極萬萬凶慘。且莫重義理。倚托怪鬼輩。欲售疑亂之計者。究厥心腸。與德師載翰。一串貫來者也。不仕於先大王朝者。卽先大王之逆臣。先大王之逆臣。卽殿下之逆臣。豈可一刻容息於覆載之間。而處分止於薄竄。則其窮凶情節。無以嚴覈。請遠竄罪人聖中。亟令王府。設鞫嚴問。期於得情。快正王府。又啓曰。有臣宗甲義駿。和應聖中叵測之說。推詡薦引。看作奇貨。敢於書筵出入之時。肆然迭奏。噫嘻痛矣。聖中之主張凶論。罪不容誅。而此輩之同一心腸。尤極痛惋。究厥罪犯。與聖中豈可異同。。疑亂大義欲售媒寵之計者。腸肚相連。情跡難掩。而只緣筵席語祕。尙未聲討。使凶徒無所懲畏。國法久而未伸。輿情已極憤惋。到今日記旣播之後。如此負犯之至重者。不可一刻容貸。而削板放逐之律。不足以懲其罪犯。請削板罪人有臣宗甲義駿等。竝令王府。設鞫嚴問。依律處斷。答曰。不允。
정조 1년
司諫安聖彬啓曰。大靜縣爲奴罪人金壽賢。以幺麽宦寺。交結士夫。終爲凶賊之根柢。而況其窮凶極惡之語。敢欲潛售亂逆之心。究厥罪惡。萬戮猶輕。情節未盡究覈輿情莫不憤惋。請大靜縣爲奴罪人金壽賢。更令王府。設鞫嚴問。依律處斷。又啓曰。旌義縣荐棘罪人尹泰淵。本以凶猾之性。素蓄跋扈之志。交結厚賊獜漢。作爲腹心爪牙。身帶將兵之任。晝夜出沒於厚賊獜漢之家。蹤跡陰祕。爲世指目。以今若淵。敢售護逆之計觀之。其於平日。稔受泰淵之慫慂。故陰護獜漢。卽曲爲泰淵之地。當此厚賊獜漢置法之後。其陰謀綢繆之狀。尤不可不究覈。施以當律。請旌義縣荐棘罪人尹泰淵。亟令王府。設鞫嚴問得情。快正王法。又啓曰。爲奴罪人河翼龍金重得等。做出叵測之說。作爲眞諺之書。潛投深嚴之地。欲售危逼之計。究厥情狀。亘古所無。決不可一刻容貸於覆載之間。請爲奴罪人河翼龍金重得。亟命王府。設鞫得情。快正王法。又啓曰。李弘濟。地旣卑微。跡又閃倏。蝨附逆邊。甘作嚆矢。暗地糾結。亦一成運。而敢懷欺世之計。投進一疏。欲掩其跡。究厥所以。尤極巧惡。當此鋤治凶黨之日。窮凶情節。不卽盤問。直爲發配。揆以王章。失之太寬。請海南縣定配罪人李弘濟。亟令王府。設鞫嚴問。又啓曰。竄配罪人金載順。性本妖邪。濟以附麗。及當新化之後。尙逭黨與之誅。一世之指點久矣。今其一疏。不思革面之圖。敢懷護逆之心。細究全篇。隱然有扶抑之意。必欲售漫漶之計。當此嚴懲討鋤亂逆之日。此等背陽面面。嘗試凶論之類。決不可薄竄而止。請海南縣竄配罪人金載順。亟令王府。設鞫嚴問。又啓曰。慶興府安置罪人睦祖煥。渠旣以出入逆家納招。則論其負犯。固不可輕易量移。放逐罪人鄭遠達。雖是狂易。旣爲逆謙之至親。放逐罪人李俊永。是養厚之狎客。與李鎭常竝稱。珍島郡定配罪人閔百奮。乃恒簡之親屬。與賊徒交密。此俱不可全然放釋。請亟收安置罪人睦祖煥量移之命。及放逐罪人鄭遠達李俊永。島配罪人閔百奮放送之命。以嚴隄防。又啓曰。機張縣竄逐罪人朴宗岳。旣以左右獜謙親密泰。被論竄屛。則其在嚴防之道。亦不可輕易放釋。請寢竄逐罪人朴宗岳放釋之命。又啓曰。朴宗集之罪。可勝誅哉。筵席記史。關係甚重。雖尋常說話。惟當書之惟謹。而況伊日上下酬酢。所關何等重大。乃敢惟意删去。全沒事實。獜賊不道之說。不但不書。先大王懇惻之敎。亦不載錄。屢度詢問之下。初以不得聞彌縫。及承改修之命。又以不敢强書抵賴者。究厥心腸。直一獜賊之影子也。其終始漫漶。曲護凶逆之狀。綻露無餘。當此鋤治黨與之日。此等凶孽。不可以人微官卑。但施屛裔而止。請寶城郡屛裔罪人朴宗集。爲先絶島安置。又啓曰。噫嘻痛矣。聖中有臣宗甲義駿等。罪犯尙何言哉。倡邪說而作爲窩窟。結凶徒而交相吹噓。暗地綢繆。設計妖凶。敢欲疑亂於莫重之義理。至以十三年不着帽等說。肆然陳奏於筵席。究厥腸肚。實與德師載翰輩。一串貫來者也。噫。彼諸賊。旣皆伏法。則顧此群兇。獨可容貸耶。情迹旣露。負犯至重。決不可一刻容貸。而薄施竄逐。大失王章。竊恐亂賊無所懲畏。輿憤無以得洩。請遠竄罪人聖中。放逐罪人有臣宗甲義駿等。竝令王府。設鞫嚴問。期於得情。快正王法。答曰。不允。
정조 1년
丁酉七月十二日。記事官姜彙鈺。刑曹啓目。兵曹使令私奴重根。拒逆受棍。肆毒拔劍。欲自刎於闕庭。情節旣已承款。係是一罪。依法照律。報議政府詳覆施行。何如。傳曰。依允。
정조 1년
丁酉七月十二日辰時。上御尊賢閣。都承旨入侍時。行都承旨洪國榮。假注書柳孟養。記事官林錫喆金勉柱。以次進伏訖。國榮曰。夜間聖體。若何。上曰。一樣矣。國榮曰。去夜寢睡。何如。上曰。善寢矣。上曰。黃海兵使狀啓。終不搜得乎。國榮曰。終無去處云矣。公事別監。分明出傳云。而書吏之有此遺漏已極無狀。該房承旨。亦不免不審之失矣。國榮曰。果是大段疎漏矣。上曰。注書出去。狀啓遺漏書吏。依昨日之稟。移送法曹事。分付。賤臣承命分付。上曰。近來政院下吏之擧行。極其稽緩。如是而安能出納命令。號令各司乎。此莫非在院承旨。不能檢飭之致也。。國榮曰。非不檢飭而許多公事。出納之際。自然有疎漏之患矣。命讀公事。國榮讀奏訖。命退去。諸臣以次出。
정조 1년
丁酉七月十二日午時。上詣孝明殿晝茶禮入侍時。左承旨金文淳。右承旨徐有防。右副承旨李世奭。同副承旨李秉模。假注書鄭東浚。記事官林錫喆金勉柱。以次陪從。上具衰服。詣孝明殿。親行晝茶禮。儀註上同上還詣齋室。承史以次退出。
정조 1년
丁酉七月十二日未時。上御尊賢閣。藥房副提調。持湯劑入侍時。副提調洪國榮。假注書柳孟養。記事官林錫喆金勉柱。醫官慶絢。以次進伏訖。絢奉湯劑進前。上進御。命讀公事。國榮讀奏。上曰。今秋當爲陵幸。何時爲之則爲好耶。國榮曰。八月念間爲之。則不爲防農。且免霖潦矣。上曰。明日召見畿伯。當問路程。而屢處晝停。爲弊大矣。出還宮時。晝停於永祐園洞口。以京幕次爲之。則各邑別無進排之事。雖植炬等事。京貢當之。如是則民弊可省矣。國榮曰。聖意則雖曲念民弊。而莫重陵幸。凡係擧行。必多窘速矣。上曰。苟除民弊。則豈可以一時窘速爲慮耶。國榮曰。殿下一心爲民。造次毋忽。是臣之望。上曰。各邑植炬之擧。最是大弊。春秋謁陵。雖是不可闕之禮。凡諸爲弊之端。不一而足。豈不念省弊之道乎。命退去。諸臣以次出。
정조 1년
丁酉七月十二日申時。上御尊賢閣。右承旨。濬川都廳。同爲入侍時。右承旨徐有防。假注書鄭東浚。記事官林錫詰金勉柱。濬川都廳尹守仁。以次進伏訖。上曰。濬川都廳進前。守仁進伏。上曰。汝於何時。爲都廳乎。守仁曰。今三月初一日爲之矣。上曰。濬川之役。今至何境。而水標。庚辰地平四字。今出幾字乎。守仁曰。庚字則才出半字矣。上曰。今年則旱乾太甚。初無霖潦之可言。而水標則如是湮沒。無一字出見者何也。守仁曰。濬川之役。自春至秋。不敢少忽。而沙土自然塡塞。故碑刻不能盡出。然臣等之用力。有倍於前矣。有防曰。濬川都廳尹守仁。奏對旣涉愚濫。擧指亦多顚錯。事極駭然。從重推考。何如。上曰。依爲之。出擧條上曰。都廳當處分。退去。仍命書傳敎曰。濬川事。先朝飭敎。何等諄複。則今年濬川後摘奸時。已極寒心。而今又更令摘奸。庚辰地平之四字碑刻。幾乎無一字出見者。況今年久旱。而初無霖潦之可言。則昨今之雨。碑形如是湮沒。不徒擧行之駭然。先朝䝂碑聖意。果何如。則到今年。其所不得修擧。至於此極。此亦予反省於堂搆之責者。可勝寒心。濬川所有司堂上具善復。從重推考。該都廳以監董之人。專不董飭於濬川。及今前席下詢。奏對擧措。曾所未見。以此以彼。不可以承宣之請推而止。令兼帶濬堂將臣。卽爲決棍後。汰去事。分付。上曰。訓將則刑曹有開坐之事。令禁將。決棍都廳事。分付。上命書傳敎曰。別監梁宜昌。以幺麽掖隷。下問之下。屢變其說。欺罔不已。此是前所未有之事。若不嚴懲。掖庭紀綱。從此壞矣。不刑與配。猶是寬典旣付兵曹。今日一體決棍事。分付禁營。又命書傳敎曰。左承旨有實恙云。許遞。承旨前望單子入之。又命書傳敎曰。新除授承旨。待下批牌招察任。上曰。騎馬三匹立之。宣傳官一員待命出榻敎命退。承史以次退出。
정조 1년
丁酉七月十二日戌時。上御尊賢閣。都承旨入侍時。行都承旨洪國榮。假注書柳孟養。記事官林錫喆金勉柱。以次進伏訖。上曰。俄者尹守仁。前席下詢之際。非但全事粧撰。奏對極甚踞遨。至命決棍。而如此武弁。曾所未見。國榮曰。幺麽武弁。敢於前席。了無嚴畏之意。欲爲發明。徒事粧撰。極甚駭然。上曰。霖雨不止。必然害穀。誠非細憂。國榮曰。數日間若開霽。則似不至大段爲害。而一味蒸鬱。是可慮也。命讀公事。國榮讀奏。命書傳敎曰。承旨房仍。命退去。諸臣以次出。
정조 1년
行都承旨洪國榮藥院直。左承旨徐有防坐直。右承旨金夏材坐。左副承旨李鎭衡坐。右副承旨李世奭病。同副承旨李秉模坐直。注書一員未差柳孟養藥院直。假注書鄭東浚仕直。事變假注書徐鼎修仕。
정조 1년
以來十八日專經武臣殿講。取稟。傳于李秉模曰。爲之。
정조 1년
李秉模。以都摠府言啓曰。今日入直內三廳。武兼禁軍及殺手等技藝。中日廳習射。而武藝別監軍兵等。出去景福宮試放事。請出標信。傳曰。知通。
정조 1년
備忘記。今下弓矢。古城僉使車泰濟。仇寧萬戶金德三。森森坡萬戶金振郁。處給送。
정조 1년
傳于李秉模曰。京畿監司入侍。
정조 1년
傳于徐有防曰。同副承旨入侍。
정조 1년
以吏曹參議鄭民始。牌不進罷職傳旨。傳于金夏材曰。只推。
정조 1년
有政。吏批。判書李重祜進。參判未差。參議鄭民始式暇。左承旨徐有防進。以徐浩修爲吏曹參判。林蓍喆爲修撰。李亨逵爲禮曹參議。李采爲平市令。柳孟養爲注書。會寧府使李漢泰。今加嘉善。加資事承傳。
정조 1년
兵批。判書李徽之進。參判未差。參議李義翊病。參知林得浩入直進。左承旨徐有防進。以具明謙爲黃海兵使。鄭爲咸興監牧官。僉知三單。金鼎采金聲振李萬柱。副司直金文淳。副司果李學源。
정조 1년
李鎭衡。以弘文館言啓曰。新除授應敎李在學。卽爲牌招察任。何如。傳曰。允。
정조 1년
傳于徐有防曰。軍號何等重也。而差備諸處。報申之後。乃到政院。以致軍號入啓之遲滯。當該禁漏書員。令本院。出牌科治。
정조 1년
金夏材。以御營廳言啓曰。本廳字內惠化門南邊駝駱山下體城頹毁處。女墻亦已畢築之意。敢啓。傳曰。知道。
정조 1년
大司憲鄭昌順。大司諫趙英鎭。執義任觀周。司諫安聖彬。副應敎李敬養。持平洪明浩鄭淵淳。獻納沈豊之。校理南鶴聞。副校理沈有鎭鄭志檢。正言兪岳柱。修撰尹尙東。副修撰朴祐源李儒慶啓曰。請和緩爲先削去其號。依律處斷。措辭見上請還寢遠竄罪人韓翼謩。金吾草記勿施之命。仍施遠竄之典。措辭見上請放歸田里罪人金相福。爲先極邊竄配。措辭見上答曰。不允。
정조 1년
大司憲鄭昌順。大司諫趙英鎭。執義任觀周。司諫安聖彬。持平洪明浩鄭淵淳。獻納沈豊之。正言兪岳柱啓曰。請楸子島荐棘罪人趾海。濟州牧定配罪人纘海。更令王府。設鞫嚴問。快施當律。措辭見上請薪智島定配罪人敬彬。熊川縣定配罪人成運。亟令王府。更爲設鞫得情。措辭見上請還寢象厚放歸田里之命。仍施絶島定配之典。又啓曰。請洪樂任亟命王府。設鞫嚴問。又啓曰。請黑山島定配罪人金龜柱。依律處斷。又啓曰。請大靜縣荐棘罪人啓能。依律處斷。又啓曰。請薪智島安置罪人宋瑩中荐棘。又啓曰。請智島定配罪人金相翊荐棘。答曰。不允。措辭見上持平洪明浩啓曰。請大靜縣爲奴罪人金壽賢。依律處斷。又啓曰。請黑山島荐棘罪人述海。設鞫嚴問得情。又啓曰。請乙未五月庭試文科原榜。爲先罷削。又啓曰。請爲奴罪人河翼龍金重得。亟命王府。設鞫得情。快正王法。又啓曰。請梁山郡定配罪人錫達。依律處斷。又啓曰。請削黜罪人金漢耆。亟施竄配之典。又啓曰。請海南縣竄配罪人金載順。亟令王府。設鞫嚴問。又啓曰。請故判書李潭。亟施追削之典。又啓曰。請遠竄罪人洪達洙。亟令王府。更加嚴鞫。依律處斷。又啓曰。請遠竄罪人聖中。亟令王府。設鞫嚴問。期於得情。夬正王法。又啓曰。請削板罪人有臣宗甲義駿等。竝令王府。設鞫嚴間。依律處斷。答府曰。不允。措辭見上正言兪岳柱啓曰。請大靜縣爲奴罪人金壽賢。更令王府。設鞫嚴問。依律處斷。又啓曰。請旌義縣荐棘罪人尹泰淵。亟令王府。設鞫嚴問得情。夬正王法。又啓曰。請爲奴罪人河翼龍金重得。亟命王府。設鞫得情。夬正王法。又啓曰。請海南縣定配罪人李弘濟。亟令王府。設鞫嚴問。又啓曰。請海南縣竄配罪人金載順。亟令王府。設鞫嚴問。又啓曰。請亟收安置罪人睦祖煥量移之命。及放逐罪人鄭遠達李俊永。島配罪人閔百奮放送之命。以嚴隄防。又啓曰。請機張縣竄逐罪人朴宗岳放釋之命。又啓曰。請寶城郡屛裔罪人朴宗集。爲先絶島安置。又啓曰。請遠竄罪人聖中。放逐罪人有臣宗甲義駿等。竝令王府。設鞫嚴問。期於得情。夬正王法。答曰。不允。
정조 1년
丁酉七月十三日辰時。上御尊賢閣。都承旨入侍時。行都承旨洪國榮。假注書柳孟養。記事官林錫喆金勉柱。以次進伏訖。國榮曰。夜間聖體。若何。上曰。一樣矣。國榮曰。去夜寢睡。何如。上曰。善寢矣。上曰。注薦何不爲之乎。國榮曰。注書行薦事。旣有成命。且承旨中注書先生二人已備。當爲卽速擧行。而左副承旨不爲仕進。故姑未行薦矣。上曰。左副承旨牌招注薦。右副承旨。一體牌招。出榻敎命讀公事。國榮讀奏。命退去。諸臣以次出。
정조 1년
丁酉七月十三日辰時。上御尊賢閣。同副承旨入侍時。同副承旨李秉模。假注書鄭東浚。記事官林錫喆金勉柱。以次進伏訖。上曰。注書出去。京畿監司入侍。賤臣承命出。與京畿監司金鍾秀偕入進伏。上曰。近日多事。未暇召見耳。到任之後。府中無事乎。鍾秀曰。臣待罪沁都時。地狹人稀。故頗爲優閑矣。今則所統州縣不小。故略有簿牒矣。上曰。各邑所報雨澤何如耶。鍾秀曰。卽接衿川等邑雨澤報狀。則川渠漲溢。雨水太過云。今若開霽。則民事誠爲幸矣。上曰。今秋當爲陵幸。而八月初生。則農務方張。易妨秋成。民力之少歇。當在何間耶。鍾秀曰。八月初生。則非但農務之未訖。日氣不調。潦水未殺。臣意則八月望後。似好矣。上曰。左承旨入侍。出榻敎左承旨徐有防進伏。上曰。昨年元陵陵幸時。以承旨隨駕乎。有防曰。然矣。上曰。昨年陵幸時。自何處作路乎。有防曰。過永祐園及懿陵。仍向大路。抵于元陵矣。上謂鍾秀曰。蓋陵幸時。晝停所爲累處。則弊甚大矣。今秋則出還宮。皆從昨年還宮時路。晝停於永祐園洞口。以京幕次爲之。而植炬一節亦除減。則似或有減於民弊之一分矣。鍾秀曰。聖敎則雖出於曲念民生之盛意。而此非幸行之大路矣。上曰。此亦懿陵擧動之路也。卿於一兩日間。除辭朝。往審程途。而陵幸時。邑弊民瘼。孜細探問後。後日次對以奏。上謂鍾秀曰。乙未五月榜削科收議見之乎。鍾秀曰。未及見之矣。上曰。卿之所見則何如。鍾秀曰。旣有收議。臣不敢贅陳。而臣之愚見。則科榜中有所犯者。不可削科而止。而其他殿試直赴之類。則不無矜惻矣。上曰。若無區別而只削全榜。則無論有犯無犯自同無故。皆將見科此。則實無削榜之意。且有玉石俱焚之嘆。實是難處之事矣。上曰。注書出去。乙未五月日記及榜目持入。賤臣承命奉進。上命秉模。讀奏日記及榜目訖。上曰。四更量出榜。罷漏後始自集慶堂下來。東方已白。故不得就枕。仍爲梳洗。予於何暇。有言於科事之公不公乎。當時浮言。皆由於此榜中人所做出也。自上雖難指名謂某。而其絶悖窮凶之狀。不可盡喩。以渠輩用情於科場之人。做此浮言。欲爲粧撰之計。便同春雉自鳴。良可笑也。鍾秀曰。自上。雖難區別某某。而榜中所犯人。則已藉藉於外間。似有臺閣之公議矣。上命鍾秀先退。上曰。近來玉堂勉君之辭。寂然無聞。而日昨南鶴聞之疏。誠可嘉矣。有防曰。文亦善作矣。上命退。承史以次退出。
정조 1년
丁酉七月十三日酉時。上御尊賢閣。藥房副提調。持湯劑入侍時。副提調洪國榮。假注書柳孟養。記事官林錫喆金勉柱。以次進伏訖。上曰。自午後。膈間乍滯。似是癨氣。故夕水剌尙不得進。可悶。國榮曰。令醫官入診。似好矣。命慶絢入診。絢診候訖。退伏奏曰。左右三部度數稍遲。而胃脈小縮矣。國榮曰。以消滯茶飮。議定煎入好矣。上曰。症情初不大段。連進干茶之屬。則自可消滯。不必議定他藥矣。上曰。政言入來乎。國榮曰。姑未入來云矣。上曰。政官催促出榻敎國榮曰。煎入湯劑。何以爲之乎。上曰。今日則實難進御。還爲持去可也。命退去。諸臣以次出。
정조 1년
行都承旨洪國榮藥院直。左承旨李義翊坐。右承旨徐有防坐。左副承旨金夏材坐直。右副承旨李世奭傳旨未下。同副承旨李秉模坐直。注書柳孟養藥院直一員未差。假注書鄭東浚仕直。事變假注書徐鼎修仕。
정조 1년
傳于李秉模曰。副提調。持加減心腎湯入侍。
정조 1년
傳于李秉模曰。京畿監司。明日入侍。
정조 1년
傳于李秉模曰。推考房。代房承旨入侍。
정조 1년
傳于金夏材曰。傳香承旨。馳詣宗廟徽寧殿延福殿景慕宮。祭物祭器祭井典祀廳。看審。諸執事進排官。摘奸以來。
정조 1년
李秉模。以春秋館領監事意啓曰。卽接江原監司金履素啓下狀本。則江陵府五臺山實錄閣。修葺年久。上下層四面椽木與衝椽。多數朽傷之中。上層東北邊衝椽。爲雨滲漏。幾盡朽破。將未免墜落之患。上下元柱之接礎處。亦爲風雨所傷。實無支撐之勢云。莫重史閣。如是傾頹。事甚驚慮修葺之役。一時爲急。不可不趁卽奉審擧行矣。急速發遣郞廳。使之擇日修改。而實錄曝曬。今年當次且經潦水。則莫重史冊。似不無滲漏沾濕之患。兼行曝曬。何如。傳曰。允。
정조 1년
承旨前望單子。以李義翊落點。
정조 1년
傳于李秉模曰。以木布事欲爲分付。而招致兵曹書吏。則不卽待令。故將欲査問。則書吏三人。越墻逃走云。如此紀綱前所未聞。兵曹郞廳。自本院出牌立庭。使之卽刻捉納。若或遲滯。則當該入直堂上。當嚴處。入直郞廳。當決棍。以此分付。
정조 1년
傳于李秉模曰。郞廳色丘。拒逆傳敎之棍。至於自刎之境。已極變怪。今日招致兵曹書吏則初則推諉。及其査現。則越墻逃走。竟時捕捉。況兵曹紀律衙門乎。前後事。兵判。俱有不能檢飭之失。何心入省記乎。招致兵曹郞廳。以此意。立庭分付。
정조 1년
傳于李秉模曰。所捉兵曹書吏三人及逃走三人。竝出付禁衛營。決棍査問。
정조 1년
傳于李秉模曰。觀象監正鄭忠殷。刊名本監令攸司科治。
정조 1년
以右副承旨李世奭。牌不進罷職傳旨。傳于李秉模曰。只推。
정조 1년
李秉模啓曰。兵曹時無入直堂上。判書李徽之。卽爲牌招入直。何如。傳曰。允。
정조 1년
傳于李秉模曰。刑判。持罪人草供。明日大臣入侍。同爲入侍。
정조 1년
李秉模啓曰。明日次對。兩日當爲進參。除在外外。呈告人員。竝待開門牌招。以爲推移入侍之地。何如。傳曰。次對停。大臣禮判京畿監司。同爲入侍。
정조 1년
吏曹口傳政事。魚錫定爲兵曹參判。金文淳爲參議。林鼎遠爲參知。
정조 1년
李秉模。以吏曹意啓曰。今此景慕宮望祭獻官。行副司直金華鎭鄭昌聖。實預差啓下矣。俱有身病。不得受香云。不得已以禮曹參判李在協。改付標以入之意。敢啓。傳曰。知道。
정조 1년
李義翊。以義禁府言啓曰。金溝兼任泰仁前縣監朴左源拿來。忠淸水使啓本。禁衛營御營廳粘目。憑閱處之事。傳旨啓下矣。朴左源。時在泰仁縣任所云。依例發遣府羅將拿來。何如。傳曰。允。
정조 1년
李秉模。以御營廳言啓曰。本廳射講時。柳葉箭連五巡全布人。別單書入之意。敢啓。傳曰。知道。
정조 1년
李秉模。以兵曹言啓曰。卽接東所衛將牒報。則興化門南邊宮墻半間許。因雨頹落云。依例令紫門監爲先把子圍排急速修築。而東營入直砲手十名除出。限修築間。各。別守直之意。敢啓。傳曰。知道。此是昨年所築者乎。知入。
정조 1년
大司憲鄭昌順。大司諫趙英鎭。執義任觀周。司諫安聖彬。應敎李在學。副應敎李敬養。持平洪明浩鄭淵淳。獻納沈豊之。校理南鶴聞。副校理沈有鎭鄭志儉。正言兪岳柱。修撰尹尙東。副修撰朴祐源李儒慶啓曰。請和緩。爲先削去其號。依律處斷。又啓曰。請亟寢遠竄罪人韓翼謩。金吾草記勿施之命。仍施遠竄之典。又啓曰。請放歸田里罪人金相福。爲先極邊遠竄。答曰。不允。
정조 1년
大司憲鄭昌順。大司諫趙英鎭。執義任觀周。司諫安聖彬。持平洪明浩。鄭淵淳。獻納沈豊之。正言兪岳柱啓曰。請楸子島荐棘罪人趾海。濟州牧定配罪人纘海。更令王府。設鞫嚴問。快施當律。又啓曰。請薪智島定配罪人敬彬。熊川縣定配罪人成運。亟令王府。更爲設鞫得情。又啓曰。請還寢象厚放歸田里之命。仍施絶島定配之典。又啓曰。請洪樂任。亟命王府。設鞫嚴問。又啓曰。請黑山島定配罪人金龜柱。依律處斷。又啓曰。請大靜縣荐棘罪人啓能。依律處斷。又啓曰。請薪智島安置罪人宋瑩中荐棘。又啓曰。請智島定配罪人金相翊荐棘。答曰。不允。
정조 1년
持平洪明浩啓曰。請大靜縣爲奴罪人金壽賢。依律處斷。又啓曰。請黑山島荐棘罪人述海。設鞫嚴問得情。又啓曰。請乙未五月庭試文科原榜。爲先罷削。又啓曰。請爲奴罪人河翼龍金重得。亟命王府。設鞫得情。快正王法。又啓曰。請梁山郡定配罪人錫達。依律處斷。又啓曰。請削黜罪人金漢耆。亟施竄配之典。又啓曰。請海南縣竄配罪人金載順。亟令王府。設鞫嚴問。又啓曰。請故判書李潭。亟施追削之典。又啓曰。請遠竄罪人洪達洙。亟令王府。更加嚴鞫。依律處斷。又啓曰。請遠竄罪人聖中。亟令王府。設鞫嚴問。期於得情。夬正王法。又啓曰。請削板罪人有臣宗甲義駿等。竝令王府。設鞫嚴問。依律處斷。答府曰。不允。
정조 1년
獻納沈豊之啓曰。請大靜縣爲奴罪人金壽賢。更令王府。設鞫嚴問。依律處斷。又啓曰。請旌義縣荐棘罪人尹泰淵。亟令王府。設鞫嚴問得情。夬正王法。又啓曰。請爲奴罪人河翼龍金重得。亟令王府。設鞫得情。夬正王法。又啓曰。請海南縣定配罪人李弘濟。亟令王府。設鞫嚴問。又啓曰。請海南縣竄配罪人金載順。亟令王府。設鞫嚴問。又啓曰。請亟收安置罪人睦祖煥。量移之命。及放逐罪人鄭遠達李俊永。島配罪人閔百奮放送之命。以嚴隄防。又啓曰。請機張縣竄逐罪人朴宗岳放釋之命。又啓曰。請寶城郡屛裔罪人朴宗集。爲先絶島安置。又啓曰。請遠竄罪人聖中。放逐罪人有臣宗甲義駿等。竝令王府。設鞫嚴問。期於得情。夬正王法。答院曰。不允。措辭見上
정조 1년
平安監司洪樂純書。王若曰。布政八路。國家所以重藩維。宣力四方。人臣所以盡職分。玆煩卿一出。庸敷予十行。惟卿。儼然器度之沈凝。濟以文華之贍蔚。早歲廊廟之望。可見物論之咸推。曩時萋菲之讒。已蒙先朝之俯燭。歐陽子之才兼政事。信無適而不宜。王文正之志非飽溫。考諸行而可驗西州籌晝。曾效撤桑之謨。南國風謠。尙傳憩棠之治。粵在予一人初服。進以置入座崇班。乍判度支。俾展綜物之智。旋授文柄。要試華國之猷。凡言語可否之間。足想所守者確。若出處辭受之際。益見自牧以謙。念時事之艱虞。所賴老成之協贊。屬藩任之難愼。必須宿望之旬宣。眷彼關西一區。實我海東巨鎭。八家之井地不泯。風敎驗箕封之墟。千里之營堡相望。山川接遼塞之界。惟管轄最重於諸路。而弊瘼滋生於近年。亡荒屢經。魯野之飢色堪戚。烟塵久息。漢關之武備漸疎。矧當使勅之頻繁。尤致公私之罄竭。殆同殘枰敗局之勢。實難支吾。苟非熟路輕車之才。疇能整理。玆授卿以平安道觀察使兼兵馬水軍節度使都巡察使管餉使平壤府尹。卿其祗服寵命。往愼乃司。財用爲生民之源。寧忽節捐之策。廉貪察守宰之政。宜明黜陟之章。四十州惠澤旁流。奚但蘇殘而祛弊。五百里武威克奮。須勉壯圉而固邊。他餘稟裁。自有成憲。於戲藩臬托重。予則紓西顧之憂。楓陛懸情。卿應結北望之戀。行宜召矣。往惟欽哉。故玆敎示。想宜知悉。弘文館副校理鄭志儉製進
정조 1년
慶尙監司李性源書。王若曰。方岳分憂。予簡僉允。雪山增重。西節南移。誕敷溫綸。庸昭寵畀。惟卿。夙襲詩禮之遺訓。蔚有詞學之雅譽。柳節度之家有規模。以約自守。王壯元之志不溫飽。所存可知。氣度端凝。藹重望於講筵挾冊之日。論議嚴正。播直聲於臺垣長席之時。惟其芬華勢利之若將浼焉。所以潦倒沈屈者厥亦久矣。虞公之盤根已試。朱幡下廣陵之城。汲子之積薪堪憐。墨綬分淮陽之郡。肆揀拔粵在初服。故委任先試西藩。去年按査之詳嚴。可見庶政之明核。近日啓本之該悉。殆若千里之面陳。朝端須共理之才。豈欲久卿於外。豈表重承流之責。必以任賢爲先。眷彼新羅一千年舊邦。卽我南服七十州雄臬。粟米絲枲之水漕陸輓。地似中國之荆楊。俎豆絃誦之餘俗遺風。號稱東方之鄒魯。惟玆土與他路有別。自近歲致衆弊俱興。倉儲徒擁虛文。緩急之資奚恃。簽丁每多闕額。備禦之策亦疎。梁山之事可憂。宜鎭訛誤之俗。島夷之情多詐。誰任柔懷之謨。況新政得人其難。當是時捨子莫可。玆授卿以慶尙道觀察使兼兵馬水軍節度使。巡察使大丘都護府使。卿其祗服寵命。勉恢良猷。分生明而廉生威。何難一路之彈壓。簡制煩而靜制動。庶期百弊之蘇釐。駐節訪前賢之鄕。治先敦儒而興學。攬轡察列郡之政。志在激濁而揚淸。自餘稟裁。厥有彝。於戲徒得君重。無憚獨賢。海民頌憩棠之仁。想多去後之戀。嶺嶠宣偃草之化。佇聽來暮之謠。故玆敎示。想宜知悉。校理南鶴聞製進
정조 1년
丁酉七月十四日。記事官姜彙鈺。刑曹啓目。別監朴有春。酗酒街上。敺打行人。爲禁吏所捉。發惡官庭罪。所當請刑。而旣有捧供以聞之命。上裁。何如。傳曰。依前判付。更良施威嚴問。期於輸款爲良如敎。
정조 1년
刑曹罪人朴有春。更招啓目。傳曰。依允。渠雖頑悍。特敎訊問。何等至嚴是隱。則初招之專事牢諱。已極無狀是去等。今於更招之後。始乃以再昨日其矣房中査現之事納招者。尤甚痛駭是置。依前判付。更良箇箇嚴刑。期於取服爲乎矣。若不直告。當日次推覈。至於輸款而後已。以此意。添問目嚴問取招爲遣。別監房有左右番名色。則雖非其矣番之事。決無不聞之理。亦皆一一納招爲旀。今番段。除尋常反覆究問。從實直告後。以聞爲良如敎。
정조 1년
刑曹罪人朴有春。更招啓目。傳曰。再招供已査現之兩漢。三招又供已査治之一人。此輩作亂。若是之無忌是隱。則揆以事理。梁禧昌姜壽大所爲耳。亦渠獨聞之是遣。其他別監之無論他番與其矣番。許多人名中。豈無如禧昌等所爲者乎。特敎嚴訊之下。終始呑吐。一味欺罔。掖隷之不畏法紀。至於此極。則究厥罪狀。尤非泛泛下賤之比是置。正所謂殺無赦。初不盤問則已。累次嚴問。拒逆爲事。則訟理法綱。俱不可輕易酌處者。更加嚴問。期於取服爲乎矣。厚招辭除良。渠有一分嚴畏之心。則豈敢以朝家已知之事。似知之說。納招。而更無他指現乎。當此操切掖隷。肅淸掖庭之日。此等頑惡獰悍之類。以渠彌縫漫漶之供。謂已直招。遽命決放。則是適足爲長其蔑法之習。又啓來後。加於此之弊端。以此意。嚴加究覈爲旀。判付外。如有可問之端是去等。如前除良。該堂出意見。施威推問爲良如敎。
정조 1년
丁酉七月十四日辰時。上御尊賢閣。都承旨入侍時。行都承旨洪國榮。記事官柳孟養林錫喆金勉柱。以次進伏訖。國榮曰。夜間聖體。若何。上曰。一樣矣。國榮曰。去夜寢睡。何如。上曰。善寢矣。上曰。箕伯何時辭朝乎。國榮曰。將於念後辭陛矣。上曰。舊箕伯鑄字幾何。鑄成云乎。國榮曰。不知其字數之幾何。而大體夥然云矣。上曰。左副承旨仕進乎。國榮曰。以其身病。不爲仕進矣。上曰。左副之病。何其頻數也。國榮曰。年迫六十。且有宿症。而久疲於夙夜之役。安得無病乎。上曰。姑爲遞職。休息調病無妨矣。國榮曰。聖意誠好矣。命讀公事。國榮讀奏訖。命退去。諸臣以次出。
정조 1년
丁酉七月十四日申時。上御尊賢閣。藥房副提調。持湯劑入侍時。副提調洪國榮。記事官柳孟養林錫喆金勉柱。醫官慶絢。以次進伏訖。上曰。霖雨尙今不止。年事不止。大段爲害乎。國榮曰。發穗之穀連被淫雨。似當有害矣。上曰。五臺山史閣修改時。翰林誰當下去。國榮曰。林錫喆當爲下去矣。上曰。賑事纔畢。又有修改之役。則民弊必不少。待秋成擧行。何如。國榮曰。軫念東民之聖意。雖甚懇至。而莫重史閣之頹圮。及時修改。然後可無後時之歎。不可以些少民弊而遲延矣。上曰。卿言是矣。命入湯劑。絢奉湯劑進前。上進御。命讀各道狀啓。國榮讀奏訖。命退去。諸臣以次出。
정조 1년
丁酉七月十四日申時。上御尊賢閣。刑房承旨入侍時。同副承旨李秉模。假注書鄭東浚。記事官林錫喆金勉柱。以次進伏訖。上命書傳敎曰。左副承旨聞有實𧏮云。今姑許遞。承旨前望單子入之。又命書傳敎曰。新除授承旨。待下批牌招。又命書傳敎曰。騎馬三疋立之。宣傳官一員待命。上曰。下番翰林詣孝明殿。祭物祭器。摘奸以來。勉柱承命而出。摘奸後還奏曰。祭物祭器。皆無頉矣。上命書傳敎曰。畿甸方有翁主墓役事。內需司官吏出去。必多侵漁之事。而借或一木一石。有無價。而役民之端。一切痛禁。隨現卽爲狀聞。此外種種作弊之習。監司發遣褊裨。廉察犯者。嚴加勘斷後。亦爲狀聞。浮石所。一例嚴飭事。下諭于京畿監司。上曰。自上如是申飭。則或少侵漁之患耶。秉模曰。自上如是下敎。則亦不無懲勵之道。而救民弊之道。專在於官長之束下吏矣。上曰。今番江陵史閣修改時。何翰林下去乎。秉模曰。林錫喆下去矣。上謂錫喆曰。當於何間發行乎。錫喆曰。初擇日則今月二十六日矣。上曰。下去沿路。勿貽民弊可也。命退。承史以次退出。
정조 1년
丁酉七月十四日初更三點。上御尊賢閣。都承旨入侍時。行都承旨洪國榮。記事官柳孟養林錫喆金勉柱。以次進伏訖。上曰。兵曹有下問事。差備招其書吏。則初以推諉。末乃逃走。事未前聞。近來下隷輩。紀綱誠極寒心。國榮曰。雖官長招之。固不敢若是拒逆。況以莫重下敎。差備招致。則豈敢作此無前之擧乎。事之驚駭。莫此爲甚矣。上曰。越墻者幾人。而盡爲捉得乎。國榮曰。聞別監之言。則越墻三人云。而只捉一人。其外二人。終不捉得矣。上曰。所捉之人決棍乎。國榮曰。果已重棍矣。上曰。此等化外之類。殺之無惜矣。國榮曰。如此之漢。嚴法重繩。然後國綱可立矣。上曰。其外二人。終不査得乎。國榮曰。臣營則固難捉得矣。上曰。注書出去。招騎郞。以越墻三人中。一人旣已捉得。其中二人。兵判。明朝究覈捉納事。分付。上曰。兵曹堂郞口傳差出。出榻敎上曰。同副承旨入侍。出榻敎上曰。近來兵曹。何其多變怪之事。郞廳之駭擧。下隷之發劍。已是無前之事。而至於書吏之不有傳敎。肆然越墻而極矣。國有紀綱。焉敢若此乎。國榮曰。無識下吏。出於畏怯之致。然事未前聞矣。命讀公事。國榮讀奏訖。命退去。諸臣以次出。
정조 1년
丁酉七月十四日二更。上御尊賢閣。同副承旨入侍時。同副承旨李秉模。假注書鄭東浚。記事官林錫喆金勉柱。以次進伏訖。上命書傳敎曰。差備有招致之事。則兵吏初則推誘。末乃越墻逃走。兵曹當該堂郞。爲先削職。上曰。俄者兵曹事。極爲駭然。特敎之下。越墻逃走之擧。前所未聞。近來下隷輩。紀綱誠極寒心矣。秉模曰。事之驚駭。莫此爲甚矣。上命書新除授兵曹堂上。待下批牌招陪祭。留門使之謝恩。上曰。俄者傳敎。下諭於京畿監司乎。秉模曰。已下諭矣。上命書刑曹判付訖。仍命退。承史以次退出。
정조 1년
行都承旨洪國榮藥院直。左承者李義翊坐。右承旨徐有防坐。左副承旨金夏材坐。右副承旨李世奭坐直。同副承旨李秉模坐直。注書柳孟養藥院直鄭東浚仕直。事變假注書徐鼎修病。
정조 1년
李義翊啓曰。判尹權噵。知敦寧鄭光漢。除拜後。過三日不爲出肅。依定式推考警責。仍卽牌招察任。何如。傳曰。允。
정조 1년
李秉模啓曰。領議政金尙喆。左議政鄭存謙。右議政徐命善。刑曹判書張志恒。京畿監司金鍾秀。依下敎來待矣。傳曰。竝入侍。
정조 1년
傳于李義翊曰。軍士房承旨。同爲入侍。
정조 1년
傳于李秉模曰。吏曹參議入侍。
정조 1년
李秉模啓曰。藝文提學李徽之。牌不進推考傳旨。今方捧入。而親臨酌獻禮祭文製進。一時爲急。如是違牌。不卽擧行。事甚未安。更爲牌招。以爲製進之地。何如。傳曰。允。
정조 1년
李秉模啓曰。藝文提學李徽之。再牌不進。推考傳旨。今方捧入。而特敎之下。連違召命。莫重祭文。終不製進。事甚未安。所當更請牌招。而一日三牌。有傷事體。待開門牌招。使之製進。何如。傳曰。允。